Șeful PNL Buzău, care ar fi urmat să candideze la primăria municipiului, a trecut la Pro România

Constantin Ionescu, șeful organizației municipale a PNL Buzău, cotat cu șanse de a deveni candidatul liberalilor la primăria municipiului, și-a anunțat trecerea la Pro România printr-o postare pe Facebook.

Ionescu, actual consilier local din partea PNL, a invocat o dispută cu șeful organizației județene PNL Buzău, pe care l-a acuzat de înțelegeri cu PSD.

”Din păcate, eforturile mele – dar și ale altor colegi – s-au izbit constant de opoziția distructivă a așa-zisului lider Cristi Romanescu care, prin înțelegerile sale subterane cu PSD, a reușit să anihileze toate eforturile noastre de a performa, de a veni mai aproape de nevoile buzoienilor, menținând organizația la un nivel mult sub potențialul său real, dar controlabil așa cum și-a dorit. De astazi sunt Pro Buzău!”, a scris Constantin Ionescu pe Facebook.

Foto: Constantin Ionescu / Facebook